**SADRŽAJ**

Agencija za ravnopravnost spolova Bosne i Hercegovine

3

Žene s invaliditetom trebaju biti ponosne na to što jesu

4-5

PRAVO NA LJUBAV

6-7

invalidska kolica nisu bila problem kako bih se ostvarila kao supruga i majka

8-9

najljepša priča

10

demokratija

11

veliki si čovjek po tome iz kolike si se rupetine uspio izvući

12-14

Najljepše zanimanje - Majke

15

AKO JE SUĐENO, DOGODIT ĆE SE

16

RODNA (NE)RAVNOPRAVNOST

17-19

objavljen prvi svjetski izvještaj o osobama sa invaliditetom

20

POSEBAN OD PRVOG UDISAJA!

21-23

ŽENSKI KUTAK ZA NAŠA PRAVA

24

osobine istinski kulturnog čovjeka

25

SPORT

26

BALKANSKA NEZAVISNA MREŽA ORGANIZACIJA LICA SA INVALIDITETOM (BIDF)

27-30

ŠARENA STRANA

31

**NEKE INFORMACIJE KORIŠTENE SU IZ DNEVNIH NOVINA I INTERNET STRANICA.**

***Informativni centar za osobe sa invaliditetom “Lotos” Tuzla***

***Redakcija:***

Fikreta Hasanović

Anes Ćehović

Suvad Zahirović

Sanja Zahirović

Jasminko Bijelić

Aladin Kavgić

***Glavni i odgovorni urednik:***

Fikreta Hasanović

***Adresa redakcije:*** M. i Ž. Crnogorčevića 3; 75 000 Tuzla

Tel./Fax: + 387 35 251-476, 251-245

***E-mail:*** ic.lotos@bih.net.ba; info@ic-lotos.org.ba

***Web:*** www.ic-lotos.org.ba

***Izdavač:*** Informativni centar za osobe sa invaliditetom “Lotos” Tuzla

***Tiraž:*** 1000 primjeraka

***INICIJATIVA (lat.)***

Podsticaj za neku aktivnost posebno u pravu, zakonodavna inicijativa, pravo na podnošenje prijedloga zakona i drugih akata s pravnim dejstvom. Uopšte, “čovjek od inicijative” je onaj koji samostalno preduzima potrebnu aktivnost u svom ili širem djelokrugu privatnog ili javnog života, ne čekajući za sve naredbe ili spoljašnji podsticaj.

**Broj: 08-651-437-4/97**

**Sarajevo 16.12.1997. god.**

**Redni broj: 746**

**Upis u evidenciju javnih glasila izvršen u skladu sa Zakonom o javnom informisanju.**

**Agencija za ravnopravnost spolova Bosne I Hercegovine**

Prema Zakonu o ravnopravnosti spolova u BiH, nadzor nad primjenom Zakona povjeren je Agenciji za ravnopravnost spolova BiH. Osim toga, Agencija i Gender1 centri su ključni institucionalni mehanizmi za ravnopravnost spolova u Vijeću ministara BiH, Vladi Federacije BiH odnosno Vladi RS-a, koji su zaduženi za usmjeravanje napora na borbu protiv diskriminacije i postizanje ravnopravnosti spolova u BiH izradom strateških dokumenata i akcijskih planova. Agencija za ravnopravnost spolova Bosne i Hercegovine u okviru svojih nadležnosti obavlja sljedeće poslove:

• prati i analizira stanje ravnopravnosti spolova u Bosni i Hercegovini na osnovu izvještaja koje sačinjava Agencija i izvještaja entitetskih Gender centara i o tome godišnje izvještava Vijeće ministara Bosne i Hercegovine. Na osnovu rezultata analiza i praćenja sačinjava posebne izvještaje, mišljenja, sugestije i preporuke radi upućivanja nadležnim tijelima na državnom nivou;

• utvrđuje metodologiju izrade izvještaja o ravnopravnosti spolova u Bosni i Hercegovini;

• inicira i koordinira izradu Gender akcionog plana Bosne i Hercegovine, u saradnji sa entitetskim Gender centrima, a koji usvaja Vijeće ministara Bosne i Hercegovine;

• prati primjenu i vrši koordinaciju aktivnosti sa svim relevantnim subjektima u procesu implementacije Gender akcionog plana Bosne i Hercegovine iz člana 24. stav (2) ovog Zakona;

• sarađuje sa institucionalnim mehanizmima za ravnopravnost spolova u institucijama na državnom nivou;

• u postupku pripreme nacrta i prijedloga zakona, podzakonskih i drugih normativnih akata, strategija, planova i programa, a prije dostavljanja Vijeću ministara Bosne i Hercegovine, daje mišljenje o usaglašenosti navedenih akata sa ovim Zakonom i međunarodnim standardima o ravnopravnosti spolova;

• daje inicijativu i učestvuje u pripremi zakona, podzakonskih i drugih akata, strategija, planova i programa, koji se donose na nivou Bosne i Hercegovine, u cilju utvrđivanja mjera za postizanje ravnopravnosti spolova u svim oblastima društvenog života;

• daje inicijativu za pokretanje postupka za izmjene i dopune propisa u slučaju neusaglašenosti sa odredbama ovog Zakona, domaćim i međunarodnim standardima o ravnopravnosti spolova;

• prima i obrađuje molbe, žalbe i predstavke osoba i grupa osoba u kojima se ukazuje na povrede nekog prava iz ovog Zakona;

• Agencija za ravnopravnost spolova Bosne i Hercegovine donosi Jedinstvena pravila za primanje i obrađivanje molbi, žalbi i predstavki osoba i grupa osoba iz tačke I ovog člana;

• predstavlja i koordinira aktivnosti, u okviru svoje nadležnosti, na međunarodnom i regionalnom nivou;

• nadzire provođenje ovog Zakona i u saradnji sa Gender centrom Federacije Bosne i Hercegovine i Gender centrom Republike Srpske priprema izvještaje o ispunjavanju međunarodnih obaveza u oblasti ravnopravnosti spolova;

• sarađuje u okviru svoje nadležnosti sa nevladinim organizacijama koje se bave zaštitom ljudskih prava i sloboda;

• vrši aktivnosti na promociji ravnopravnosti spolova;

• obavlja ostale poslove u cilju provođenja ovog Zakona.

1 gender (dʒe’ndə) - eng. riječ, označava rod ili spol

**Žene s invaliditetom trebaju biti ponosne na to što jesu**

"Mrzim kada mi ljudi kažu da me ne vide kao osobu s invaliditetom. Zašto me ne bi vidjeli kao osobu s invaliditetom? Invaliditet ne mora nužno imati negativne konotacije“, kaže Susan Sygall, izvršna direktorica Mobility International. Susanina majka duboko je vjerovala da žene i djevojke trebaju sve raditi, pa je i Susan uvjerena da je podrška koju je imala u krugu obitelji dosta utjecala na nju. Željela se školovati u Coloradu, jer su je, kao skijašicu, privlačile tamošnje planine. "Nisam poznavala osobe s invaliditetom, ali me veoma interesirao rad s OSI populacijom“, prisjeća se ona. Studirala je rekreacijsku terapiju i tijekom studija doživjela prometnu nesreću. "Našla sam se u situaciji da sam od osobe koja je u učionici pričala o osobama s invaliditetom, postala osoba s invaliditetom“, kaže Susan. Vodila se onim što joj je majka govorila – svaki dan je bogatstvo, pa je od onoga lošeg što joj se dogodilo napravila nešto pozitivno. Najveći izazov joj je bio – kako pronaći sebe i zadržati pozitivan osjećaj 'vlastitog ja'. "Ja sam paraplegičar? Što je to, možete li to spelovati?“, pita se Susan, koja se do tada nije susretala s paraplegičarima. U to doba nije bilo filmova o osobama s invaliditetom, niti je bilo uzora na koje bi se osobe sa invaliditetom mogle ugledati. Neki od izazova s kojima se ova žena susretala bili su da nije mogla dobiti posao jer je u kolicima ili nije mogla u podzemnu željeznicu, jer nije bilo liftova za osobe u kolicima. "Nije invaliditet tragedija, već život osoba s invaliditetom koje nemaju mogućnosti“, misli Susan. Susan je počela raditi kao aktivistkinja za prava osoba s invaliditetom dok je bila na Univerzitetu Berkley. "Tu sam osnovala rekreacijsku grupu, jer sam mislila da osobe s invaliditetom ne trebaju ići na specijalno terapijsko plivanje, već na obični bazen, s prilagođenim liftom. Ili, ako želite ići na jahanje – izgradit ćemo rampu i trenirati konja da zna glasovne komande, možda i dizajnirati sedlo za kvadriplegičare“, priča Sygall. Susretala se i s pitanjima poput 'je li opasno to što ona želi staviti osobu s invaliditetom na konja', i tome slično. "Ljudi s invaliditetom su se šalili – svatko ima pravo da slomi vrat dva puta“, kaže ona. Susan je 1977. sudjelovala u povijesnim demonstracijama u San Franciscu, koje su vodile do toga da prvi zakon o pravima osoba s invaliditetom bude usvojen u SAD-u. To je bio početak OSI pokreta, tada su naime osobe s invaliditetom prvi put ujedinjene radile na zakonskim rješenjima. Na stotine njih su preuzeli zgradu Službe za medicinsku i socijalnu skrb, a mnogi su tu ostali 28 dana. To je bila najduža opsada neke državne institucije i iz nje se izrodio Zakon 504, od kojeg je nastao American Disabilty Act.

Dok je još bila na Berkeleyju, Susan je dobila Rotary stipendiju za studij u Australiji. Oduševila se oglasom koji je našla u studentskim novinama – svi troškovi su bili pokriveni i djelovalo joj je kao nevjerojatna ponuda. Nakon godinu dana provedenih u Australiji, stopirala je kroz Novi Zeland šest tjedana i autobusima išla do Indonezije, Malezije i Tajlanda. "Nije bilo turista, nitko nije govorio engleski, autobusi nisu bili prilagođeni, pa sam puzala u autobus i iz njega. Ljudima je bilo neobično vidjeti nekoga u kolicima, djeca su mi čak prilazila i dodirivala moje noge“, priča Sygall. Tijekom proputovanja, vidjela je mladića koji je prosio na Tajlandu, a koji je vjerojatno imao cerebralnu paralizu. "Pomislila sam kako smo svi dio iste obitelji i da nemamo šansu dijeliti informacije i iskustva, strategije, pa sam po povratku kući osnovala Mobility International“, kaže Susan. Počeli su s malim donacijama od 500 dolara, ali su se sredstva vremenom povećavala te su širili svoje aktivnosti. Danas je Mobility International prepoznat kao vodeća organizacija za osnaživanje osoba s invaliditetom širom svijeta, a rade to kroz programe razmjene i razvoja. Imaju Institut za žene lidere s invaliditetom, nazvan WILD Program. Rade na izgradnji samopouzdanja žena s invaliditetom, i organiziraju izazovne tečajeve i rafting. "Moto koji koristimo je – glasna, ponosna i strastvena, što utječe na žene s invaliditetom da doista budu ponosne na sebe i traže svoja prava“, napominje ona. Komponirana je i glazba za ove tri riječi, a žene su napisale i refren za pjesmu, te se ona pjeva na engleskom, arapskom i španjolskom jeziku. "Možete vidjeti žene iz različitih zemalja koje, možda i prvi put, vjeruju da su zaista vođe, da imaju prava, da će ostvariti neke stvari i da su ponosne na ono što jesu i to je upravo ono što želimo postići“, zaključuje Susan.

**Poruka Johnnyja Casha supruzi June - najveće ljubavno pismo svih vremena**

***Rođendanska poruka Johnnyja Casha svojoj supruzi June Carter na njen 65. rođendan, proglašena je najvećim ljubavnim pismom svih vremena, piše Daily Mail.***

Napisano 1994. godine, pismo je pobijedilo bilješke Johna Keatsa, Winstona Churchilla, Jimija Hendrixa, Ernesta Hemingwaya i velikih ljubavnika Hollywooda Richarda Burtona i Liz Taylor. U Valentinovo anketi, pismo kantri legende u kojem piše "najvećoj ženi koju sam ikada upoznao" smatra se najdirljivijim. U njemu je napisao: "Ostarili smo i navikli jedno na drugo. Mislimo podjednako. Čitamo misli jedno drugom. Znamo šta želi onaj drugi bez pitanja. Ponekad, možda malo iritiramo jedno drugo. Možda ponekad uzmemo jedno drugo zdravo za gotovo. Ali, s vremena na vrijeme, kao i danas, razmišljam o tome i shvatam koliko sam sretan što dijelim svoj život s najvećom ženom koju sam ikada upoznao. Još uvijek me fasciniraš i inspiriraš. Utičeš na mene da budem bolji.

Ti si broj 1 zemaljski razlog mog postojanja. Volim te mnogo”. Drugo mjesto osvojio je Winston Churchill koji u pismu iz 1935. govori supruzi Clementine Churchill da je njegova besmrtna ljubav. Treće je pismo Johna Keatsa iz 1819. godine u kojem svojoj komšinici Fanny Brawne govori kako ne može živjeti bez nje.

**PRAVO NA LJUBAV**

Osobe s invaliditetom, pored stvarnih poteškoća s kojima se svakodnevno susreću, suočavaju se i sa brojnim predrasudama okoline, društva, pa ponekad čak i same porodice, kroz podršku koja se uvijek smatra neupitnom. Od momenta kad steknemo invaliditet, bilo rođenjem ili nekad u životu, istog trenutka mi dobijamo pečat ili oznaku, sličnu onoj koju ima roba na gomili, izolirana u korpi, u ćošku neke prodavnice, a oznaka znači - roba sa greškom, daje se u pola cijene, jer su smanjene šanse da će se kao takva dopasti nekome i da će platiti cijenu njene prave vrijednosti.

Šta je uopšte ljubav, da li iko može dati tačnu definiciju? Studija objavljena u časopisu The Journal of Neurophysiology, koju su proveli znanstvenici Helen Fisher, Lucy Brown i Arthur Aron, tvrdi da je „romantična ljubav biološka potreba potpuno različita od seksualnog uzbuđenja, dakle kada smo zaljubljeni tijesno su povezana dva dijela mozga, nucleus caudatus i ventralno tegmentalno područje u čijim dijelovima se nalaze stanice koje proizvode ili primaju dopamin, neuroprijenosnik povezan s osjećajem zadovoljstva, ali i ovisničkim ponašanjem. Interesantna je i činjenica da se ‘centri za ljubav’ nalaze na suprotnim dijelovima mozga od područja koja su povezana s fizičkom privlačnošću iz čega je jasno da je ljubav biološka potreba različita od seksualne”.

„Čovjek je društveno biće i njegova primarna potreba je da stupa u odnose sa drugima. Najviše zadovoljstva pružaju odnosi koji su zasnovani na ‘produktivnoj ljubavi’ (From 1955.) Takva ljubav podrazumijeva međusobnu brigu, saosjećanje, poštovanje, razumijevanje i odgovornost, ona ispunjava biće, čini da se osjećamo prisutnim i važnim u nečijem životu i da osjećamo radost i ispunjenost vlastitog života.“ – Podrška razvoju politike u oblasti invalidnosti u BiH (POI 2008.).

Ljubav bi trebalo da podrazumijeva upravo prihvatanje osobe onakve kakva jeste, u dobru i zlu, bez obzira na sve njene mane ili, još bolje, uprkos njima. Ne može se planirati ništa u životu. Ni osobe sa invaliditetom sigurno nisu zamišljale ni priželjkivale takav život, ali ko uostalom može birati svoje zdravlje? Ja, lično, razmišljala sam o tome, zašto invaliditet nije nastupio kad već pronađem svoju ljubav i osnujem porodicu. Kroz ove godine, razne situacije i sudbine donijele su mnogo tuge i napuštanja samo zato što si, eto, odjednom „pokvaren“ ili „invalid“. Tom nekom svom, od nekad najdraže osobe, odjednom postaneš tako bezvrijedan i kao da nikad nisi postojao ni ti ni tvoja ljubav. A zadnje na što pomisli onaj koji tako napusti nekog svog, do juče zdravog, životnog saputnika, je da ne zna šta sutra njemu može da se desi. Naravno, postoje i drugačije priče, sretne, gdje su dvoje prihvatili jedno drugo zaista bezuslovno, apsolutno, i svakako, tako da tu invaliditet ne predstavlja nikakvu prepreku. A to su slučajevi prave ljubavi. Najviše me pogodi i naljuti kada čujem komentare o takvom jednom paru, poput - „Svaka mu (joj) čast“?! Na čemu? Pa zašto je to toliko posebno, neobično i specijalno? Niko nikom nije učinio nikakvu uslugu. Ljude zbunjuju takve veze, pa zato reaguju iznenađeno, kažu kako je to lijepa ljubavna priča, kažu kako bi i oni tako isto postupili, kažu kako ne robuju predrasudama, a takvu vijest, npr. o braku u kome je jedno od njih osoba sa invaliditetom, prime i komentarišu na sličan način kao i vijest o priči da je neki Brazilac Aparastido Kastaldo oženio kozu, reaguju s čuđenjem. Kad nas nešto začudi, mi to komentarišemo, kada neko postupi onako kako mi ustvari ne bismo, kada je to nešto što nismo očekivali, mi izražavamo svoje čuđenje i reagujemo u smislu „možeš mislit’...“ a navodno ne postoje predrasude o osobama s invaliditetom. Ljudi ne vole ono za što misle da ih čini manje privlačnim za neke tuđe oči, ljudi vole da se dopadnu svima, ljudi vole da ih se voli. A neki od njih, osobu u kolicima pored sebe, vide kao sjenu koja pada na njihovu besprijekornost. Ako djevojka na nečemu mora biti, neki bi radije da to bude na štiklama, jer, eto recimo, nekako su bolje usklađeni po visini, pa će se prije dopasti ljudima. Njezina visina u kolicima narušava opšti dojam o njemu, o njegovom savršenstvu. A mislit će sigurno o njemu da i sam ima nekih nedostataka, čim je pristao na nešto što većina neće smatrati savršenim. A gdje tako primitivni i sebični porivi vladaju, ne može zaista biti mjesta za ljubav. Lako je živjeti, pa i gajiti ljubav kada za to postoje savršeni uslovi, ali ne treba i ne smije sve to pasti u vodu na prvoj prepreci, na prvom lošem danu, na prvom „nisam raspoložena za izlazak, ne osjećam se dobro“. Zar tu prestaje ljubav? Ili je ljubav privilegija samo zdravih? Svi imaju pravo na emotivni život i ljubav, svi pa i osobe sa invaliditetom... To se ne bira...to se dogodi... pravo na ljubav imaju svi. Ako se manom ili nedostatkom smatra nešto s čime se teško nositi, onda je invaliditet samo jedan u širokom spektru raznih oblika nedostataka i mana koje svaki čovjek ima. Nekad je to loša narav, nekad pretjerana ljubomora, neko previše priča, neko je sklon izvrtanju istine, neko jede otvorenih usta, nekome gramatika nije jača strana, nekome su kilogrami jača strana, neko hrče, neko nikada nije stekao naviku da redovno pere zube i da se kupa, neko ima gljivičnu infekciju nogu, neko je neuredan, ali mi te osobe i dalje volimo, samo radimo na iznalaženju načina da se što bolje nosimo sa tim njihovim osobinama, jer one idu uz njih, u paketu. Ne ruši se i ne napušta se cijela kuća zbog jednih vrata koja škripe. Ma koliko se to nastojalo prikriti, jer nije ljudski niti lijepo, mnogi ljudi reaguju s velikim čuđenjem na to da osoba sa invaliditetom ima vezu. Teško je oduprijeti se vladajućem mentalitetu, gdje se čovjek vrednuje po snazi i fizičkoj sposobnosti, i ako je ne posjeduje, on nije primjeren i adekvatan. To posebno važi za žene. Mnogi misle da su djevojke u kolicima samo neke jadnice. Ljudi su surovi i vide samo ono izvana, a ne ono iznutra. Čuju samo vrata koja škripe, a ne čuju smijeh i sreću kojom je kuća ispunjena. Da li nam je moderno doba nametnulo takav trend, da se teži nekom fizičkom savršenstvu i da se nešto, što oku nije uobičajeno i što je drugačije, nikako ne može prihvatiti kao dovoljno dobro? Ljudi teže ka tom savršenom životu, ali postoji li uopšte na svijetu savršenstvo?

Mnogo je tužnije od fizičkog nedostatka to što na ovom svijetu živi toliko emotivno hendikepiranih ljudi. Ali oni dobro prolaze, jer naše oči i pogled ne detektuju takve nedostatke, pa se oni olako uklope u nametnutu definiciju ljepote i osobe poželjne za vezu. Mi nismo osobe s posebnim potrebama kako nas neki nazivaju, imamo iste potrebe baš kao i svi ljudi na svijetu.

***Autor: Adisa Kišić***

**invalidska kolica nisu bila problem kako bih se ostvarila kao supruga i majka**

***Moje ime je Samieh i dolazim iz Irana. Sad živim u Švedskoj, a dok sam bila u Iranu živjela sam sa roditeljima i sedmero braće i sestara.***

***INICIJATIVA: Znači, porijeklom ste iz Irana, a uključeni ste u projekat STIL iz Švedske. Kako je došlo do toga da Vas životni putevi donesu u tu organizaciju, odnosno, otkud Vi u Švedskoj?***

Tačno, porijeklom sam iz Irana i moram reći da u Iranu ne postoje službe personalnih asistenata niti bilo kakva pomoć kod kuće za osobe sa invaliditetom. Međutim, moja velika želja je bila da budem samostalna i da promijenim svoj život i preuzmem kontrolu nad njime. Nakon mnogo poteškoća odlučila sam da se preselim u Švedsku. Tamo sam pronašla sve potrebne informacije o personalnim asistentima u STIL-u i počela da radim na ostvarenju svog životnog sna da dobijem personalnog asistenta. To je bio veoma dug i težak proces.

***INICIJATIVA: Što STIL za Vas znači?***

Mnogo mi znači. U STIL-u sam naučila kako da preuzmem kontrolu nad svojim životom, i počela sam da živim normalno uz personalnog asistenta.

***INICIJATIVA: Kako je nova sredina reagovala na Vas kao osobu iz druge države, države sa Bliskog istoka? Da li su Vas u dovoljnoj mjeri prihvatili?***

Istina, dobro sam prihvaćena, ali trebalo je vremena za to. Do mene je bilo da ljudima u stranoj, novoj zemlji pokažem svoju jaku stranu, a to je borbenost i sigurnost u sebe.

***INICIJATIVA: Činjenica da se švedska i iranska kultura i način života mnogo razlikuju. Kako ste se navikli na tu promjenu?***

Za mene je bilo u početku najvažnije da naučim strani jezik i zbog toga sam nastojala da to uradim što je brže moguće. Kroz ovladavanje jezikom mogla sam se uklopiti u društvo i u među švedski narod. To je za mene bio poseban doživljaj.

***INICIJATIVA: Koji su bili Vaši životni prioriteti prije dolaska u Švedsku a koji su sada? Da li su ti prioriteti lakši ili teži za rješavati s obzirom da ste promijenili sredinu?***

Moj prioritet je bio da imam kontrolu nad svojim životom. Sada imam priliku da se borim za kontrolu nad životom kakav imam sada u Švedskoj. Moji sadašnji i budući prioriteti su da se nastavim boriti kako ne bih izgubila ono što imam.

***INICIJATIVA: Rekli smo da ste aktivni u pokretu osoba sa invaliditetom u novoj sredini, za Vas novoj državi, tačnije u STIL-u. Jeste li i prije bili u pokretu osoba sa invaliditetom ili je ovo za Vas novi izazov?***

Nažalost, u svojoj matičnoj državi nisam bila u kontaktu sa bilo kakvim pokretom osoba sa invaliditetom. To je bila otežavajuća okolnost za izazov zvani STIL. Dakle, ovo je prvi put da sam dio tog pokreta na moju veliku radost i sreću, kroz organizaciju koja ima iza sebe velikih rezultata, što je za mene, kao neiskusnu osobu iz jedne daleke zemlje, velika čast i zadovoljstvo.

***INICIJATIVA: Sa koliko godina ste stekli invaliditet?***

Oboljela sam od dječje paralize kad sam imala samo jednu godinu i kolica su sastavni dio mog života od ranog djetinjstva.

***INICIJATIVA: Kratka usporedba odnosa društva prema osobama sa invaliditetom u Švedskoj i Iranu?***

Ogromna je razlika između Irana i Švedske i odnosa društva prema toj populaciji. U Iranu osobe sa invaliditetom nemaju prilike da rade a da ne govorim o drugim prilikama koje su im uskraćene. Samim time, ljudi u Iranu gledaju na osobe sa invaliditetom kao na teret, a u Švedskoj se osobe sa invaliditetom tretiraju jednako kao i osobe bez invaliditeta.

***INICIJATIVA: Svakodnevno smo svjedoci svih oblika diskriminacije i kršenja prava osoba sa invaliditetom. U tom cijelom spektru diskriminacija prema toj populaciji, skrivena je jedna skupina koja je dvostruko diskriminisana, a to su žene s invaliditetom. Društvo žene naziva slabijim spolom, a kad taj slabiji spol ima invaliditet onda se ta predrasuda još dodatno intenzivira. Iz Vaše prakse, na kojim poljima diskriminacija prema ženama s invaliditetom posebno dolazi do izražaja?***

Zapamtite jedno, a to je da diskriminacija ovisi o tome kako mi dozvolimo drugima da nas diskriminišu. Morate biti jaki i boriti se za ono u šta vjerujete, pomagati jedni drugima. Ja to činim i lično i kroz STIL organizaciju.

***INICIJATIVA: Korisnik ste kolica, žena, majka. U našem društvu vlada mišljenje da su majke one koje provode većinu vremena s djecom i da često ne dobivaju dovoljnu podršku od svog partnera. Slažete li se sa tom konstatacijom i kakva je situacija kod Vas?***

Za mene invalidska kolica nisu bila problem kako bih se ostvarila kao supruga i majka. Smatram da osobe sa invaliditetom same i na svom primjeru trebaju pokazati ljudima i cijelom društvu kako se treba odnositi prema njima. Dakle, ne, nisam imala problema s tim, moj suprug mi pomaže i u kući sa djecom.

***INICIJATIVA: Samohrane majke sa invaliditetom se nalaze u posebno teškom položaju. Kako pomoći tim hrabrim ženama koje se često osjećaju usamljene u borbi za bolji život svoga djeteta, uglavnom, zapostavljajući sebe?***

Ja na svaki način, kroz organizaciju STIL pokušavam da ih pronađem i da se sretnem s njima, a zatim da im pomognem da postanu snažne, bilo kroz savjetovanje, edukaciju, pravnu pomoć, personalnu asistenciju, ili na druge načine.

***INICIJATIVA: I na kraju, ima li po(r)uka i kome?***

Moja poruka svim osobama sa invaliditetom, a posebno ženama sa invaliditetom je: da budu jake, da budu pozitivne, da misle da ništa nije nemoguće i da pomažu i ohrabruju jedne druge koliko god je moguće.

***Pripremila: F. Hasanović***

**najljepša priča**

Jednoga dana, jedna žena je zalivala svoj vrt, kada je ugledala tri starca pred svojim vratima.

Nije ih poznavala, ali im je prijateljskim glasom rekla: “ Mislim da vas ne poznajem, ali mi se čini da ste gladni. Molim vas uđite unutra i pojedite nešto”. Starci su je upitali: „Je li Vaš muž kod kuće?“ –

“Ne, nije“, odgovorila je žena. “Onda moramo otići“, rekli su u glas sva trojica. Naveče kada joj se muž vratio kući, žena mu ispriča šta se toga dana desilo. “Sada im možeš reći da sam se vratio i pozovi ih nazad u kuću, neka uđu unutra“, rekao je muž, i žena je otišla pozvati starce na večeru.

“Nažalost, ne možemo svi prihvatiti Vaš ljubazni poziv“, rekli su joj starci. „Zašto ne?“, upitala je iznenađena žena. Jedan od staraca pokaza na jednog od njih i reče: “Njegovo ime je **BOGATSTVO**“. A onda pokaza na drugoga i reče: “Ovom je ime **USPJEH**“. “Meni je ime **LJUBAV**“. „Sada idi u kuću kod muža i zajedno donesite odluku koga ćete od nas trojice pozvati unutra“. Žena se vratila u kuću i sve ispričala mužu. Muž presretan reče: „Super! Pozovi **BOGATSTVO** da sa svim i svačim

napuni našu kuću!“ Ona nije bila zadovoljna s njegovim prijedlogom i upitala ga: „Zašto radije ne pozoveš **USPJEH**?“ Razgovor između njih dvoje je slušala njihova kćer i sva oduševljena rekla:

„Zar ne bi bilo bolje pozvati **LJUBAV**? Naš dom bi tako bio napunjen Ljubavlju!“ Poslušali su savjet njihove kćerke, muž je rekao ženi: „Idi i zamoli Ljubav neka bude naš gost, neka uđe u kuću“.

Žena je izašla ispred kuće i upitala: “Ko je od vas Ljubav? Molim vas neka dođe i bude naš dragi gost“. Ljubav je sjedila u svojim invalidskim kolicima i skupa sa njima se odvezla u kuću. Druga dva starca su krenula za njom. Zaprepaštena žena je upitala zašto idu i Bogatstvo i Uspjeh, kada je ona pozvala samo Ljubav? Starci su u jedan glas odgovorili: “Da si pozvala Bogatstvo ili Uspjeh, druga dva bi otišla. Zbog toga što si pozvala Ljubav i kuda god Ona ide, nas dva je slijedimo!„

***Tamo gdje ima LJUBAVI, uvijek dolaze BOGATSTVO i USPJEH.***

**demokratija**

***DEFINICIJA I ISTORIJAT DEMOKRATIJE***

Riječ demokratija označava oblik vladavine gdje odlučuju svi građani. To je suprotno od vlasti nekolicine ili samo jednog čovjeka. Demokratija podrazumijeva jednako pravo svakog građanina da učestvuje u odlučivanju o javnim i državnim poslovima. Demokratija predstavlja oblik vlasti u kojem sve odluke neke države donosi većina građana kroz poštene izbore. Kad su ti uslovi ispunjeni, vlast se može opisati kao demokratska. To važi za razne sisteme upravljanja, jer se ti pojmovi mogu kombinovati i s drugim vrstama vlasti. Pojam “demokratija” nastao je u Antičkoj Grčkoj u 5. vijeku p.n.e. Demokratija ili grčki “demos” što znači narod i kratein što znači vladati, u izvornom smislu označava vladavinu naroda. Drevni Grci, u staroj Atini, su koristili riječ demokratija za vlast mnogih u odnosu na vlast nekoliko osoba. Ipak, mnogi ne smatraju staru Atinu demokratskim društvom, s obzirom da je samo mali dio građanstva smio glasati, dok žene, robovi i stranci nisu imali to pravo. Samo je oko 16% ukupnog stanovništva imalo pravo glasa. Glasanjem su se u staroj Atini donosile odluke direktno, umjesto da se biraju predstavnici kao u savremenoj demokratiji. Vremenom se značenje “demokratije” promijenilo, a savremena definicija se u velikoj mjeri mijenjala od 18. vijeka, otkad su se uvodili razni "demokratski" sistemi u mnogim državama. Modernu demokratiju mogli bismo definisati kao sistem vlasti u kojem konačna politička moć, ili suverenitet, pripada narodu bilo direktno ili putem izabranih predstavnika. Savremene demokratije zasnivaju se na pravu učešća svih punoljetnih građana (demosa) u izboru svojih predstavnika (u Skupštini), koji onda vladaju na određeno vrijeme u njihovo ime. To je takozvana posredna demokratija i ona se razlikuje od neposredne demokratije (skupštine svih građana), kakva je bila u Antičkoj Grčkoj. Prva savremena demokratija je uspostavljena 1789. godine u Sjedinjenim Američkim Državama.

**NEVJEROJATNO: Evo kako je Sokrat opisao demokraciju!**

Demokracija će platiti zato što će pokušati odgovarati svima.

Siromasi će htjeti imetak bogatih. A demokracija će im to dati.

Mladi će htjeti biti uvažavani kao stari, žene će htjeti biti kao muški, stranci će htjeti prava starosjedilaca. A demokracija će im to dati.

Lopovi i prevaranti će htjeti važne državne funkcije. A demokracija će im to dati.

A kada lopovi i prevaranti konačno demokratski preuzmu vlast, jer kriminalci i zločinci teže za moći, nastat će gora tiranija nego u vrijeme bilo koje monarhije ili oligarhije.

Sokrat (470-399 p.n.e.)

**veliki si čovjek po tome iz kolike si se rupetine uspio izvući**

***Intervju, Anđa Marić:*** “*Otkako sam oboljela od multiple skleroze samoj se sebi više sviđam kao osoba i mama. Kad mi je dijagnosticirana multipla skleroza pomislila sam: zašto meni tijelo ovo radi? Osjećala sam se da me izdaje kad ga najviše trebam. A zapravo je bilo baš suprotno: ja nisam bila dobra prema sebi i izlizala sam svoje zdravlje",* kaže pjevačica, spisateljica i, možda najbitnije – majka.

***Jako mladi postali ste poznati, bili ste druga pratilja u izboru za Miss Hrvatske davne 1998. godine. Koliko Vam je ta titula kasnije pomogla, a možda i odmogla u karijeri?***

- Otišla sam na izbor za miss jer sam imala bend a nitko nije htio potpisati s nama ugovor jer sam "manekenka koja će se udati za nogometaša, u nju se ne isplati ulagati"...

Na to mi je moja modna mama Tihana Harapin rekla: "Ne budi blesava dušo, u ovoj zemlji se zna za misice i nogometaše." Naravno da smo odmah dobili izdavača, tako da je meni to puno pomoglo.

***Nakon svih nezavidnih trenutaka koje ste iskusili tijekom razvoda, je li Vam žao vremena i truda kojeg ste uložili u odnos s bivšim suprugom?***

- Ne plačem za prolivenim mlijekom ni za lanjskim snijegom. Zapravo, kako je on odmah krenuo u napad na mene, nisam uopće razmišljala o tome što je nekada bilo, već sam s gađenjem spašavala živu glavu.

***Ipak, iz tog odnosa izašli ste bogatiji iskustvom majke i žene. Osjećate li se snažnije kao roditelj i da li Vam majčinstvo olakšava borbu s tegobama koje život nosi?***

- Sigurno je da nas takve stvari promijene, jer što te ne ubije to te ojača, zar ne? Moj tjelesni kolaps desio se kada sam mislila da je već kraj. Sjećam se da sam jednom plakala mami: mislila sam da je ovaj sud najgore što mi se dešava, a onda ovo?! Ali bolest je uvijek znak da nešto nije dobro u našem životu, i uvijek je glasnik promjena na bolje. Možda sada jesam 'spigana' i hodam kao da sam popila šest čaša previše, ali samoj se sebi više sviđam kao osoba i mama.

***Nažalost, zbog svih stresova vezanih uz razvod, stradalo je Vaše zdravlje. Kada ste saznali da bolujete od multiple skleroze? Kako ste se osjećali i što Vam je prvo palo na pamet?***

- Kao i svi pomislila sam: zašto meni tijelo ovo radi? Osjećala sam se da me izdaje kad ga najviše trebam. A zapravo je bilo baš obratno: ja nisam bila dobra prema sebi i izlizala sam svoje zdravlje. Vrč ide na vodu dok se ne razbije. A ja sam se igrala s granicama svoje izdržljivosti i bila gruba prema sebi. Zadnja sam išla u krevet, prva ustajala, nisam pila vodu, mrzila sam se kada bi nešto pošlo po krivom i tako...

***Kakav je bio osjećaj kada ste prvi put sjeli u invalidska kolica? Jeste li se sažalijevali ili ste se odmah sabrali i odlučili boriti s opakom bolešću? Što Vam je bio poticaj za oporavak?***

- Možda najviše inat. Nije bilo strašno sjesti u kolica jer sam autocinična i volim se šaliti na svoj račun. Volim zgražati ljude crnim humorom na svoj račun, pa je sve to bilo prilično smiješno/tužno. Ali kada sam hodala 15 minuta da prijeđem 400 metara, često sam gubila strpljenje, ljutila se na svoje tijelo koje mi je otkazalo poslušnost. Ali i to je bila lekcija. Sada sam super ljubazna prema sebi, pozdravim se kad se vidim u ogledalu i pohvalim za svaki mali uspjeh. Ide mi sve bolje, sretnija sam.

***Prije nego Vam je dijagnosticirana multipla skleroza, jeste li imali u Vašoj blizini osobu s invaliditetom? Kako ste doživljavali osobe s invaliditetom prije vlastitog iskustva u invalidskim kolicima?***

- Ja se nisam kretala u kolicima, samo sam nekoliko puta sjela kada su me vodili s odjela na odjel. Ali jednom sam bila potpuno nepokretna, možda pola sata sam ležala na podu u kuhinji gdje se to desilo i razmišljala o tome da se desilo ono čega sam se najviše u životu bojala i da uopće nije tako strašno jer me ništa ne boli. Moj dragi prijatelj je paraplegičar, upoznala sam ga kao 16-godišnjaka u Centru Dubrava i postali smo prijatelji. Sada se nismo dugo vidjeli, ali vjerujem da ćemo ubrzo popiti kavu.

***Jesu li vaša okolina i poznanici promijenili ponašanje prema Vama zbog bolesti?***

- Jesu, ali i mnogi ljudi su otpali jer ljudi ne vole probleme i žalost, a ja sam bila kraljica čemera predugo. Ali dobri prijatelji su još uvijek tu, a upoznala sam i mnoge nove.

***Brojne osobe koje imaju multipla sklerozu osobnim iskustvima svjedoče o učinkovitosti kanabisa. Jesti li i Vi sličnog mišljenja? Treba li država legalizirati konzumiranje marihuane za oboljele od multiple skleroze i sličnih bolesti?***

- Konoplju treba legalizirati i točka, ali to se neće desiti jer je prekorisna biljka i njezin bi slobodni uzgoj ugrozio farmaceutsku, naftnu, građevinsku industriju, a i mnoge druge. Znate li da ljudsko tijelo ima endokanabinoidne receptore u mozgu, imunitetu i probavnom sistemu? To je lijek 21. stoljeća, biljka koju ljudi koriste više od 5.000 godina, a sada je odjednom zabranjena?! Logično, jer kad bi je mogli slobodno uzgajati, ne bi nam trebalo toliko lijekova. Mora Vam biti jasno da farmaceutske kompanije koje drže zapadnu medicinu u šaci, nemaju korist od toga da su ljudi zdravi, jer onda nema zarade. Zato, svi pacijenti kojima konoplja koristi, ne bi trebali strahovati od toga da je ilegalna, već se fokusirati na to da im pomaže. Ja si stalno mislim: tko će mi zabraniti uzimanje mog lijeka?

***Prije pola godine izašao je Vaš prvi dječji roman "Afra“, pripovijest o minijaturnom stvorenju čupave narančaste kose. Što ste tom knjigom željeli poručiti djeci?***

- "Afra" je knjiga o samopouzdanju i slavljenju različitosti. Ponekad nam se čini da zavidimo nekome a možda ta osoba zbog nečega zavidi nama. Afra mijenjajući uloge sa glavnim likom Đurđicom, daje Đurđici jedinstvenu priliku da se vidi iz tuđe perspektive i pogleda sebe tuđim očima, što je ugodno iznenadi.

***Namjeravate li se i dalje baviti pisanjem dječjih romana na način da generacijski proširujete svoju čitateljsku publiku?***

- Da, pisanje za djecu je moj novi, novootkriveni način izražavanja. Djeca su, po mom mišljenju, najveće prirodno bogatstvo koje jedna zemlja može imati. Odgojimo li djecu da budu snažna, samosvjesna, a empatična i mudra, vrlo brzo ćemo živjeti u divnom svijetu. A i puno lakše je nego popravljati slomljene odrasle.

***Ponovno ste se vratili glazbi s novim singlom "Mala pauza". Što za Vas predstavlja glazba koju stvarate?***

- Glazba je moj lijek i hrana za dušu. Prije godinu dana sam prijatelju, koji me nagovarao da se vratim glazbi, osorno rekla kako mi to uopće može predlagati, pa zar ne vidi u kakvom sam stanju?! Neki dan sam pričala s njim i rekao mi je da je jako ponosan na mene, a i ja sam.

***Što Vam je zahtjevnije i izazovnije u stvaralaštvu - pjesma ili knjiga? Kakve su reakcije Vama dragih osoba na glazbeni povratak?***

- Oboje mi ide dosta prirodno, jer za mene je sve to igra koja me jako zabavlja. A reakcije na ovu pjesmu su zaista lijepe, pogotovo jer nisam ništa očekivala.

***Kako ste uspjeli zadržati vedrinu i pozitivan duh nakon svega što Vam se dogodilo? Što Vas je u teškim trenucima veselilo i vratilo Vam osmijeh na lice?***

- Kažu da nas humor uzdiže k Bogu i s njim je sve lakše. Imam dva izbora: da budem ogorčena, kraljica čemera – a vjerujte mi probala sam i to i sve je puno gore i tužnije, a svemir vam samo daje još razloga da budete čemerni, a kada ste nasmijani i radosni, dešava se baš suprotno, dobivate samo još dodatnih razloga za sreću i osmijeh. Uostalom, nisi veliki čovjek po tome što nikada ne padneš, nego po tome iz kolike si se rupetine uspio izvući.

***Razgovarao: Marko Damjanović***

***Izvor: in-portal.hr***

***Ne daj se Ines***

*Ne daj se, Ines.*

*Ne daj se godinama, moja Ines,*

*drugačijim pokretima i navikama,*

*jer još ti je soba topla;*

*prijatan raspored i rijetki predmeti.*

*Imala si više ukusa od mene.*

*Tvoja soba - divota - gazdarica ti je u bolnici..*

*Uvijek si se razlikovala po boji papira svojih pisama, po poklonima,*

*pratila me sljedećeg jutra oko devet do stanice.*

*I ruši se zeleni autobus tjeran jesenjim vjetrom, kao list,*

*niz jednu beogradsku padinu.*

*U večernjem sam odijelu i opkoljen pogledima.*

*Ne daj se, mladosti moja,*

*ne daj se, Ines.*

*Dugo je pripremano naše poznanstvo i onda, slučajno, uz vruću rakiju,*

*i sa svega nekoliko rečenica loše prikrivena želja.*

*Tvoj način gospođe i obrazi seljanke.*

*Prostakušo i plemkinjo moja!*

*Pa tvoje grudi, krevet,*

*i moja soba obješena u zraku kao naranča,*

*kao narančasta svjetiljka,*

*nad zelenom i modrom vodom Zagreba;*

*Proleterskih brigada 39, kod Grković.*

*Pokisla ulica od prozora dalje i šum predvečernjih tramvaja.*

*Lijepi trenuci nostalgije, ljubavi i siromaštva,*

*upotreba zajedničke kupaonice*

*i - molim vas ako me tko traži ...*

*Ne daj se, Ines - evo me,*

*ustajem tek da okrenem ploču.*

*Da li je to nepristojno u ovakvom času,*

*Mozart, Requiem, Agnus Dei.*

*Meni je ipak najdraži početak.*

*Raspolažem s još milion nježnih i bezobraznih podataka naše mladosti,*

*koja nas pred vlastitim očima vara i krade i napušta.*

*Ne daj se, Ines,*

*poderi pozivnicu, otkaži večeru,*

*prevari muža odlazeći da se počešljaš,*

*u nekom boljem hotelu dodirni me ispod stola koljenom,*

*generacijo moja, ljubavnice.*

*Znam da će biti još mladosti,*

*ali ne više ovakve;*

*u prosjeku 1938-a.*

*Ja neću imati s kim ostati mlad,*

*ako svi ostarite,*

*i ta će mi mladost teško pasti,*

*a bit će ipak da ste vi u pravu,*

*jer ja sam sam na ovoj obali koju ste napustili i predali bezvoljno.*

*A ponovno počinje kiša kao što već kiši u listopadu na otocima.*

*More od olova i nebo od borova.*

*Udaljeni glasovi koji se miješaju:*

*glas majke, prijatelja, kćeri, ljubavnice, broda, brata.*

*Na brzinu pokupljeno rublje pred kišu i nestalo je svjetla s tom bjelinom.*

*Još malo šetnje uz more i gotovo;*

*Ne daj se, Ines.*

**Najljepše zanimanje - Majke**

***One nemaju slobodan dan i rade posao koji se ne plaća. Nemaju ni godišnji odmor, ali svaki dan misle o tome kako da svoja zaduženja odrade na najbolji mogući način. Bez pauze, uz strašan napor uvijek su tu da pomognu, saslušaju i posavjetuju...***

Pored svega ovoga, može se reći da one imaju najljepše zanimanje, jer one su majke.

- Buduća sudbina djeteta, uvijek je majčino djelo. (Napoleon)

- Sve što jesam i vjerujem da mogu biti, dugujem majci. (Abraham Lincoln)

- Majčino srce je bezdan u kom na dnu uvijek ima oproštaja. (Balzak)

- Majke nikada nisu same u svojim mislima.

- Majka uvijek mora razmisliti dva puta, jednom za sebe i jednom za svoje dijete. (Sophia Loren)

- Majka razumije ono što dijete nije izgovorilo.

- Majka je jedini prijatelj bez mita. (bosanska poslovica)

- Država počiva na pravdi i sudovima, domovina na majci i ženi. (Knežević)

- Nijedan poklon majci nikada neće biti dovoljno dobar kao njen poklon tebi – život.

- Onog dana kada umre majka, počinje starost. (albanska poslovica)

- Na svijetu postoji samo jedno lijepo dijete i svaka ga majka ima. (kineska poslovica)

**Ako je suđeno, dogodit će se...**

**Rođena je ONA**

*Jednog dana muž i žena odlučili da nikome ne otvaraju vrata. Ujutro ih je probudilo zvono na vratima. Pogledali su kroz špijunku – roditelji muža. „Nećemo otvarati vrata“, riješili su oni. Roditelji su otišli. Poslije nekog vremena opet zazvonilo zvono na vratima. Pogledaju oni – roditelji žene. Riješili su da opet ne otvaraju vrata, ali se žena rasplakala. Mužu bi žao i oni otvoriše vrata. Vrijeme je prolazilo. Imali su četiri sina i potom su dobili peto dijete, kćerku. Suprug je napravio veliku gozbu u čast rođenja kćerke. Prijatelji su ga pitali: „Zašto se toliko raduješ? Nisi se toliko radovao kada su ti se rađali sinovi“. On se nasmijao i odgovorio: „Rođena je ONA koja će uvijek mi otvoriti vrata“.*

**RODNA (NE)RAVNOPRAVNOST**

***Povećano uključivanje žena u politiku i tržište rada umanjilo je globalnu rodnu neravnopravnost u posljednjih deset godina, saopštio je Svjetski ekonomski forum.***

U godišnjem izvještaju potvrđeno je da su se u mnogim zemljama desile “velike promjene” i da je od 2005. godine rodna ravnopravnost unaprijeđena u 105 država. Srbija je među 142 države koje se pominju u izvještaju zauzela 54. poziciju, Hrvatska je 55. na listi, Makedonija zauzima 70. poziciju, a Crna Gora 74. mjesto. Za BiH nema podataka. Island je na vrhu liste po ravnopravnosti žena i muškaraca već šestu godinu uzastopno, a Jemen je posljednji. Jedan od razloga za uspjeh Islanda je relativno mala populacija, dok je Jemen suočen sa visokom stopom smrtnosti i velikim brojem djevojčica uzrasta od šest do 14 godina koje ne idu u školu. Sve nordijske zemlje nalaze se u vrhu liste. Iza Islanda slijede Finska, Norveška, Švedska i Danska. Među prvih deset su još Nikaragva, Ruanda, Irska, Filipini i Belgija. Dobar rezultat Ruande objašnjava se činjenicom da je broj zaposlenih muškaraca i žena u toj zemlji skoro izjednačen. Britanija je pala za osam pozicija, na 26. mjesto, zbog povećanja razlika u zaradama muškaraca i žena. SAD su se popele za tri pozicije, na 20. mjesto, zbog smanjenja razlika u zaradama i zato što sve više žena ulazi u politiku i na upravne pozicije.

U samo šest država - Šri Lanki, Maliju, Hrvatskoj, Makedoniji, Jordanu i Tunisu - uočeno je da je rodna neravnopravnost povećana od 2005. godine. Svjetski ekonomski forum razmatra ekonomske faktore, zdravlje, obrazovanje i političko učešće u 142 države.

***Pitali smo žene sa invaliditetom: Da li ste na sebi osjetili rodnu neravnopravnost?***

***Fata Ramić iz Banovića***: Jesam, nego šta. Muškarce u kolicima, ne znam zašto, ali društvo i okolina bolje prihvata. Mogu ostvarivati sva svoja prava, ženiti se, imati djecu, porodicu, dok žena sa invaliditetom, zaboga ne!

***Jelena Milošević iz Beograda:*** Nisam imala direktno iskustvo, ali vidim koliki je stepen rodne neravnopravnosti kroz medije, čiji su urednici uglavnom muškarci, koliko u njima dominiraju golišava ženska, a ne muška tijela, zatim kroz poslovni sektor gde su, opet, muškarci na vodećim pozicijama, slušajući kako se ljudi “dive” muškarcima koji “pomažu” svojim ženama oko bebe koju su zajedno napravili, kako se u nekim delovima zemlje i dalje favorizuju muška deca u odnosu na žensku (bez obzira na godine), a tu je i fizička snaga, koju umeju da zloupotrebe. Ko god se bavi podizanjem svesti u bilo kojoj oblasti, zna koliko je to zahtevan posao i koliko se pomaci mere sitnim koracima. Ali, nema stajanja!

***Enisa Mukinović – Musić iz Živinica:*** Pa nisam osjetila rodnu neravnopravnost, mada sam ja, kao žena, oslonac u kući. Sve kreće od mene. Prava žena može sve uraditi sama, bez obzira na invaliditet, ali samo uz pravog muškarca. Pravi muškarac nikad neće dopustiti da rodna neravnopravnost bude vidljiva.

***Dragica Pejović iz Bora***: Ah da. Osjetila sam rodnu neravnopravnost. Sebe nigde ne nalazim. Od problema zaboravim da sam žensko... u glavi mi je samo cilj da mi deca budu dobro ... da detetu pomognem...

***Amela Goletić iz Živinica:*** Lično sam iskusila u porodici rodnu neravnopravnost. Šta god krenem da uradim, iz sažaljenja prema meni kao ženi sa invaliditetom, govorili su: “neka... ja ću”. Postoji kod mnogih žena sa invaliditetom rodna neravnopravnost, i mnogo je teže ženama sa invaliditetom nego muškarcima.

***Dragana Đorđević iz Niša:*** Uglavnom nisam osetila rodnu neravnopravnost. Mene muškarci smatraju velikim “DRUGAROM”. Volimo da se posavetujemo oko “MUŠKIH” stvari, od popravki automobila do najintimnijih stvari, tako da stvarno mislim da nisam osetila rodnu neravnopravnost. Ja jesam žensko, ali skoro uvek sam na strani muškaraca koje žene vrte oko prsta.

***Emina Mujanović, iz Kalesije:*** Muškarac i žena se razlikuju u mnogo čemu. Žena je supruga, majka, kćerka. Njena je uloga duplo veća od muškarca. Naravno da se osjećam drugačije od muškarca, i naravno teže mi je. Žena je osjećajnija, dok su muškarci malo teži na iskazivanju emocija. Ali, slažem se da im je lakše nego ženama, pogotovo kad žena ima invaliditet.

***Fikreta Karić, Gračanica:*** Rodnu neravnopravnost?! Ne, nisam osjetila. Čak smatram da su žene ravnopravnije članice društva. Vjerujte mi, ja nekad i zaboravim da ne hodam dok ne vidim svoja kolica. Invaliditet mi nikad ne stvara problem ni u jednom pogledu ostvarivanja svojih prava.

***Elvedina Huskanović iz Lukavca:*** Da, svakako da sam osjetila rodnu neravnopravnost. Svaka žena je po samom rođenju drugačije shvaćena i osuđena. Za razliku od muškarca, žena ima mnogo uloga u životu. Žena koja je odrasla u patrijarhalnom okruženju je više posvećena porodici u kojoj živi i kući, manje je nažalost edukovana iz raznih razloga, i porodica je većinom smatra kao nekoga ko će se samo njima posvetiti ne mareći za njene ciljeve i želje. Ako govorimo o ženama iz grada, one mnogo više nailaze na razumijevanje svoje porodice i okoline, jer je svijest građana daleko veća nego u ruralnim sredinama. Bilo bi dobro da se zakon više posveti ženama da bi mogle doći do svojih prava, te da se edukuju u željenom smjeru, samim tim i lakše pronaći posao. Dok je muškarcima, na neki način lakše ostvarivati svoja prava jer nemaju tako veliku ulogu u porodici kao žena. Ženi je mnogo teže boriti se kroz život, pogotovo ako je još i invaliditet tu.

***Dušica Lipovac iz Banjaluke:*** Pa jesam, osjetila sam. Dok sam bila u vezi. Krio me kao „zmija noge“ jer se plašio reakcije familije zbog mog invaliditeta.

***Fikreta Hasanović iz Tuzle***: Ma ne... Ja i ne želim da se izjednačim sa muškarcima. Želim samo da se moje sposobnosti poštuju i uvažavaju. Mislim da je problem u samim ženama, jer mi same sebe ne gledamo sa puno poštovanja. Žena mora biti svjesna svojih vrijednosti, a ako to ona nije, niko je neće odbraniti. Iskreno: Više se osjećam ugrožena po pitanju invalidnosti od strane samih osoba sa invaliditetom. No, to je već druga priča***.***

***Božica Mijatović iz Banjaluke***: Kod mene nema spolne neravnopravnosti. Moj muž i ja smo osobe sa invaliditetom, i dijelimo poslove ravnopravno. Ono što ne mogu ja, uradi on i obratno. Jednostavno, dopunjavamo se i volimo.

***Marijeta Mojašević iz Podgorice:*** Hm, rodnu neravnopravnost osjećam najviše u jeziku , koji kod nas još nije osjetljiv, što je rezultat toga da je naše društvo još „muškocentrično“, muškarci se još uvijek pitaju.

***Mersiha Fazlić iz Tuzle:***

Pa i jesam i nisam osjetila rodnu neravnopravnost. Nejednakost spolova muško - žensko postoji, jer je činjenica da je žena temelj kuće. Ali, na moju sreću, muž mi pomaže što više može, pa sam zadovoljna kao žena sa invaliditetom, majka, i više nego sam ja to očekivala.

***Vesna Draženović iz Beograda:*** Ceo život osećam rodnu neravnopravnost a otkada sam žena sa invaliditetom dvostruko sam diskriminisana: kao žena i kao osoba sa invaliditetom.

Mi smo takođe diskriminisane i u invalidskom pokretu, jer su problemi žena sa invaliditetom nevidljivi. Tu vrstu diskriminacije najviše sam i osetila kada sam postala majka. U Srbiji postoji servis personalnih asistenata, ali pošto ja ne radim već “samo” odgajam dete nemam prava na tu vrstu pomoći! Tako da mi samo ostaje da se borim kao žena sa invaliditetom i kao majka sa invaliditetom jer sam nevidljiva i u društvu i u invalidskom pokretu!

***Pripremila: F. Hasanović***

**objavljen prvi svjetski izvještaj o osobama sa invaliditetom**

Prvi ikada napravljen Svjetski izvještaj o invaliditetu, prezentovan od Svjetske zdravstvene organizacije i Svjetske banke, ukazuje na to da je više od milijardu ljudi u svijetu danas doživjelo iskustvo invaliditeta. Osobe sa invaliditetom imaju u pravilu lošije zdravlje, postižu niže obrazovanje, manje privredne prilike i siromašniji su u odnosu na osobe bez invaliditeta. To je uglavnom zbog slabije dostupnih usluga i mnogobrojnih prepreka s kojima se susreću u svakodnevnom životu. Izvještaj daje najbolje dostupne dokaze o tome što se radi u prevladavanju prepreka za zdravstvenu zaštitu, rehabilitaciju, obrazovanje, zapošljavanje i usluge podrške, te stvaranje okruženja koje će omogućiti ljudima s invaliditetom da se uklope i napreduju u svim sferama života. Izvještaj završava s konkretnim setom preporučenih akcija za vladu i njihove partnere. Ovaj pionirski Svjetski izvještaj o invaliditetu značajno će doprinijeti provođenju Konvencije o pravima osoba s invaliditetom.

Na “tapeti” se našlo javno zdravstvo, ljudska prava i razvoj. Izvještaj je postavljen na način da postane obavezan resurs za kreatore politike, davaoce usluga, stručnjake i advokate za osobe s invaliditetom i njihove porodice.

**Usvojen Izvještaj o stanju ravnopravnosti spolova u BiH 2012.-2014. godine**

Vijeće ministara BiH usvojilo je Izvještaj o stanju ravnopravnosti spolova u Bosni i Hercegovini 2012. - 2014. godine na 121. sjednici, održanoj 29. 01. 2015. godine.

U skladu sa Zakonom o ravnopravnosti spolova u Bosni i Hercegovini, član 26. tačka a) Agencija za ravnopravnost spolova Bosne i Hercegovine prati i analizira stanje ravnopravnosti spolova u Bosni i Hercegovini i o tome izvještava Vijeće ministara Bosne i Hercegovine. Na osnovu tih analiza sačinjavaju se izvještaji, mišljenja, sugestije i preporuke radi upućivanja nadležnim tijelima na državnom nivou. Izvještaj o stanju ravnopravnosti spolova u Bosni i Hercegovini 2012.-2014. godina prati strukturu Gender akcionog plana BiH (2013.-2017.) i sastoji se iz tri dijela. Prvi dio se odnosi na Pregled stanja ravnopravnosti spolova u prioritetnim oblastima: sprječavanje i suzbijanje nasilja po osnovu spola, uključujući nasilje u porodici, kao i trgovinu osobama; javni život i donošenje odluka; rad, zapošljavanje i pristup ekonomskim resursima; obrazovanje, nauka, kultura i sport; zdravlje, prevencija i zaštita; socijalna zaštita; rod i sigurnost. Drugi dio odnosi se na izgradnju i jačanje sistema, mehanizama i instrumenata za postizanje ravnopravnosti spolova, a treći na uspostavljanje i jačanje saradnje i partnerstva. Izvještaj se završava zaključcima i preporukama.

**POSEBAN OD PRVOG UDISAJA!**

***U Biblioteci za slijepa i slabovidna lica Bosne i Hercegovine 05. januara 2015. godine otpočelo je snimanje autobiografskog romana mladog tešanjskog pisca Ismara Krdžalića. Ismar je 22-godišnji autor koji pozitivne stavove prema životu oblikuje u tekstove i prenosi ih svojim čitateljima. „Poseban od prvog udisaja“ jeste prvijenac o kojem sam razgovarala s autorom. Ismar govori o sebi, knjizi, životu i društvu.***

***Kada radim intervju obično ponešto kažem o osobi sa kojom razgovaram. Ja bih voljela da se ovaj puta ti sam predstaviš i kažeš nešto o sebi.***

Ismar: Za sebe volim reći da sam običan čovjek jer sam se to oduvijek trudio biti. Čak nikad nisam stekao utisak da sam drugačiji. Imao sam jako sretno djetinjstvo i smatram da je ono ključ uspješnog ulaska u svijet odraslih. Pošto se već od prvih dana svoga života suočavam sa tjelesnim stanjem stručno definisanim kao cerebralna paraliza, kao mali puzanjem sam kompenzirao svoju nemogućnost samostalnog hodanja. Mislio sam da svi ljudi određeni dio svog života provedu na koljenima kako bi se u određenom trenutku uzdigli do pune visine. Shvatio sam da tako zapravo i jeste. Svi mi za nečim žudimo, iako rijetki shvataju da je ono najvrijednije što imaju - želja. Ukoliko su iskrene, želje će vas dovesti do uspjeha u bilo kojem poslu. U zadnje vrijeme sve više shvatam zašto su pisci izmislili Drakulu i ostale vampire. Mi pisci smo pretežno noćna bića, tako da ja najviše volim pisati ili čitati kada svi spavaju. Na spavanje utrošim oko šest do sedam sati. Dan od 24 sata meni je prekratak jer se mnogo toga dešava.

***“Poseban od prvog udisaja” je tvoja prva knjiga. Možeš li otkriti ponešto o romanu? Kada je ista publikovana i šta je to značilo za tebe, kako si se osjećao u tom momentu?***

Ismar: Knjiga je objavljena 27. decembra 2012. Objavljena je tokom zimskih praznika i bijaše praznik također za mene. Tom knjigom sam želio dati snage budućim roditeljima da, ukoliko dobiju „posebno“ dijete, nikada ne odustaju od nas. U tim trenucima najviše sam mislio na svoju mamu koju nikada ne napušta vjera da i ja imam mogućnosti, kao i bilo ko od nas.

***Promocija knjige održana je u Tešnju. Jesi li se posebno spremao za taj trenutak? Kakva su tvoja zapažanja sa promocije, kakve su reakcije čitatelja?***

Ismar: Dane uoči promocije zauvijek ću pamtiti, kao uostalom i samu promociju. Znao sam da sam učinio sve što je bilo u mojoj moći kako bi djelo ispunilo očekivanja ljudi iz iste branše koji su materijal uzeli „naslijepo“ vrlo brzo shvativši da je pravo vrijeme za moju autobiografiju, iako mi je u tom periodu bilo tek dvadeset godina. Što se tiče reakcija publike, dovoljno je reći da su sala i ulaz gradske biblioteke bili prepuni. Sasvim sam siguran da ćemo promociju sljedeće knjige održati u još većem prostoru. Sretan sam jer je roman postao moj recept za iscjeljenje ljudskih duša. Potrebno je samo imati zdravstvenu knjižicu, to jeste, želju da se ovaj roman pročita. Postojanje ovog romana je također lijek i za mene. U cijelosti sam ga pročitao možda dva puta, jednom prije štampanja i još jednom prije same promocije. Ne kažem da znam napamet svaku riječ, znam možda jedan citat ili dva. Ja ipak ne trebam posebnu pripremu pred svaku promociju, jer ta knjiga je moj život, a život se nastavlja i nakon što pročitate knjigu. Ima ljudi koji se više interesuju za moj život nego za moju knjigu, što mi je sasvim razumljivo jer na to morate biti spremni kada ste javna ličnost.

***Pretpostavljam da za tebe snimanje knjige “Poseban od prvog udisaja” u Biblioteci za slijepa i slabovidna lica Bosne i Hercegovine ima veliku važnost. U čemu vidiš vezu tebe kao osobe, kao autora i biblioteke i njenih članova?***

Ismar: U ponedjeljak 05. januara 2015. godine u Biblioteci za slijepa i slabovidna lica Bosne i Hercegovine otpočelo je snimanje audio verzije mog autobiografskog romana „Poseban od prvog udisaja“ koji će svojim glasom obogatiti naša glumica Alena Džebo. Drago mi je da svojim radom mogu učiniti nešto tako plemenito za plemenite osobe koje su u našem društvu nepravedno zapostavljene. Nadam se da će moj roman osnažiti i ostale posebne osobe kako bi otkrili svoj dar, koji sigurno imaju, te tako pomogli sebi i dodatno se uključili u društveni život.

***Kako si došao na ideju da pišeš knjigu naslova “Poseban od prvog udisaja”? To ima veze sa tobom, načinom na koji ti živiš život i doživljavaš sebe?***

Ismar: To je sastavno pitanje gotovo svakog mog intervjua i trudim se svaki put dati malo drugačiji odgovor. Kad god pomislim na taj naslov, govorim sebi koliko je život dar već od prvoga trenutka kada u njega kročimo. Mislim da su loši događaji nešto preko čega moramo preći sa što više mudrosti za sebe, a što manje štete za druge. Smatram da nisam poseban u nekom superiornom, nadmoćnom smislu. Moja posebnost, kao uostalom i tvoja, ogleda se u našim pogledima na život. Shvatio sam da je vrijeme najvrijednija novčana valuta koju imamo. Nismo bogati onoliko koliko imamo nego onoliko koliko dajemo. Praznično vrijeme obično provodim sa mamom, i zaista ne žalim. Ona je moj najbolji prijatelj. Uživam vrijeme provoditi sa prijateljima koji imaju malo slobodnog vremena zbog školovanja i karijera koje vode. Tako i tih sat vremena kojih provedemo svakih nekoliko mjeseci, utrošimo fokusirajući se samo na dešavanja u vlastitim životima. Smatram da je ogovaranje drugih ljudi prvi znak viška slobodnog vremena i najbesmislenija aktivnost kojom ga možemo upotpuniti. Ima jedna anegdota. Nedugo nakon objavljivanja knjige, pojedini su mislili da mi je knjigu napisala moja mama. To samo govori o ljudskoj neupućenosti u naša fizička stanja. Svi oni koji me znaju, znaju i to da ja hodam uz nečiju pomoć kao što tebi niko ne može osporiti tvoje zavidne profesionalne uspjehe bez obzira na gubitak vida. Poznato je da pišeš članke za časopise i članke naučnog karaktera, međutim, možda nas i sama obraduješ nekim romanom.

***Dosta pišeš i to pozitivno utiče na tvoje psihičko stanje. Kako se opuštaš?***

Ismar: Najviše se opuštam čitanjem. Volim trenutke kao sada, kada imam finaliziran rukopis za sljedeću knjigu i napokon se mogu posvetiti svim onim naslovima koji me čekaju na vječno rastućoj listi knjiga koje treba pročitati. Kada aktivno pišem, onda baš i nemam mnogo vremena za čitanje jer na neki način živim svaki lik o kome pišem. Kada nastaje, knjiga je kao scenario, a kada ju čitate, steknete osjećaj kao da posmatrate pozorišnu predstavu. Trudim se nekako uskladiti duh i tijelo. Često idem u teretanu i na fizikalne vježbe. Još uvijek sam u potrazi za djevojkom koja će biti brža od pete brzine na mojim električnim kolicima. Još neko vrijeme ću bježati od ljubavi, sve dok ne dođe ona prava. Smatram da je život bez ljubavi najveća kazna koju čovjek može prirediti samome sebi. Imajte u vidu da srcu treba duže da osjeti nego što treba očima da vide. Ali dođe period kada oči gledaju ono što srce želi. Doći će vrijeme za pravu ljubav.

***Hoće li čitatelji imati priliku uskoro čitati još neki naslov od Ismara Krdžalića? Hoćeš li otkriti neke detalje?***

Ismar: U 2015. godinu ulazim radeći na finalnim pripremama za izdavanje zbirke priča sa mog bloga pod nazivom „Gram prijateljstva”. Neću više otkrivati, čitat ćete.

I tako...družili smo se, razgovarali i pili kafu a uz to nastade i ovaj tekst. Ismarov autobiografski roman sve češće nalazi svoj put i do čitatelja širom Hrvatske zahvaljujući najpopularnijoj balkanskoj stranici o knjigama “Čitaj knjigu”. A Vama dragi čitatelji preporučujem da roman “Poseban od prvog udisaja” nađe svoj put i do Vas! A dotle... Ismar i ja ćemo u opuštenoj atmosferi uživati u zimskoj idili tešanjske čaršije...

Pripremila: Mr. ek. Zumreta Galijašević

**ŽENSKI KUTAK ZA NAŠA PRAVA**

Informativni centar za osobe s invaliditetom „Lotos“ Tuzla je započeo realizaciju projekta „Ženski kutak za naša prava“, u trajanju od novembra 2014. do aprila 2015. godine, podržanog od strane Helsinškog parlamenta građana iz Banja Luke u okviru Projekta „IN“ (implementacija Konvencije o pravima osoba sa invaliditetom u Bosni i Hercegovini), a koji je finansiran sredstvima Evropske Unije. „Lotos“ je kroz više istraživanja o statusu žena sa invaliditetom utvrdio da je njihov položaj u zajednici veoma nepovoljan, da su žene sa invaliditetom izoliranije od muškaraca sa invaliditetom, da u pravilu imaju niži nivo obrazovanja, da teže ostvaruju pravo na zaposlenje i ekonomsku neovisnost, da su ovisne o različitim vidovima podrške od strane njihovih porodica, da su uskraćene za pravo na samostalan život, osnivanje porodica i materinstvo. Zbog svega navedenog, u “Lotosu“ je kreiran projekat: „Ženski kutak za naša prava“ kroz čiju implementaciju je cilj osnažiti žene sa invaliditetom da zajedno stupe u akciju i počnu procese osnaživanja i samozastupanja njihovih prava.

Ovo je omogućeno kroz radionice za osnaživanje žena sa invaliditetom na području grada Tuzle i Tuzlanskog kantona. U okviru projekta, takođe je planirano objavljivanje publikacije sačinjene od priča o ženama s invaliditetom, učesnica radionica. Od ukupno osam, već je uspješno realizovano pet radionica, a teme su bile: „Šta samostalno možemo učiniti kako bi bile korisne sebi i drugima“, „Kako graditi sopstveni imidž, odijevanje, komunikacija sa drugima, maniri...“, „Sve moje boje“, „Međunarodni i domaći dokumenti o ljudskim pravima“ i “Pričajmo o zdravlju”. Na tim tematski osmišljenim radionicama, razgovaralo se o položaju žena s invaliditetom i njihovoj inferiornosti i nevidljivosti u zajednici. Učesnice su međusobno podijelile i svoja iskustva vezana za invaliditet te čime se uspješno bave u životu bez obzira na prepreke od kojih je najveća izolacija, tj. nemogućnost promjene i pasivnost. Cilj ovog projekta upravo i jeste osnaživanje žena, uticaj na smanjenje njihove izolacije i veća uključenost u društvenu zajednicu.

**osobine istinski kulturnog čovjeka: savjeti Čehova koji će vas nadahnuti!**

*“Život ima svoje uvjete. Kako bi čovjek bio prihvaćen među istinski obrazovanim ljudima, mora biti kulturan”, poručuje u jednom pismu ruski pisac Anton Pavlovič Čehov svom mlađem bratu, sastavljajući spisak uvjeta koje ispunjavaju kulturni ljudi:*

- Oni poštuju ljudsku ličnost i zato su uvijek ljubazni, pažljivi, učtivi i spremni činiti za druge.

- Suosećajni su prema svima, ne samo prema prosjacima i mačkama.

- Brinu i o onome što se ne vidi i spremni su se žrtvovati kako bi pomogli drugima.

- Poštuju tuđe vlasništvo i zato vraćaju svoje dugove.

- Iskreni su i preziru laž. Ne lažu čak ni kad su sitnice u pitanju. Laž vrijeđa slušatelja i ponižava ga u očima govornika.

- Ne poziraju, ponašaju se isto i na ulici i u svom domu, ne prave se važni pred svojim skromnijim prijateljima.

- Nisu skloni blebetanju niti opterećuju druge svojim ničim izazvanim ispovijestima.

- Iz poštovanja prema tuđim ušima više šute nego što pričaju.

- Ne ponižavaju sebe kako bi izazvali sažaljenje.

- Ne igraju na kartu tuđe osjetljivosti da bi osvojili pažnju.

- Ne govore „Mene nitko ne razumije“ ili „Nitko ne mari za mene”, zato što su to jeftini i vulgarni trikovi.

- Ne pate od plitke taštine. Ne mare za lažne vrijednosti, poznanstva s poznatim osobama ili za to da sami budu poznati. Ako su učinili nešto značajno, ne prave od toga najvažniju stvar na svijetu i ne hvale se time da imaju pristup tamo gdje ga drugi nemaju. Zaista talentirani ljudi se uvijek klone svjetine i reklamiranja.

- Ako imaju neki dar, poštuju ga. Zarad njega žrtvuju odmor, romanse, provod, sujetu. Ponosni su na svoj dar ali su mu i vrlo posvećeni.

- Imaju razvijen osjećaj za lijepo, estetsko.

- Ne idu na spavanje u odjeći, održavaju čistoću životnog prostora. Jako vode računa da kontroliraju svoje nagone i da u suprotnom spolu ne vide seksualni objekt.

- Teže originalnosti, otmjenosti, čovječnosti, dive se majčinskim osjećajima.

- Ne opijaju se jer smatraju da nisu svinje. Drže se načela mens sana in corpore sano – u zdravom tijelu zdrav duh.

Tako izgledaju kulturni ljudi. Da bi čovjek bio kulturan nije dovoljno da čita romane i posjećuje kazalište. On mora neprestano, danonoćno raditi na sebi, čitati, učiti, truditi se… i odmah odbaciti sujetu, jer se svaki izgubljeni sat računa, završava svoje pismo Čehov.

**NAKON AMPUTACIJE DONJIH EKSTREMITETA DRŽI SE VIZIJE O PARAOLIMPIJSKOJ MEDALJI**

Kijan je izgubila obje noge u automobilskoj nezgodi kada je imala samo četiri godine. Doslovno je nestala pod ogromnim točkovima kamiona, dok je njena majka stajala na drugoj strani ulice nemoćna da bilo šta uradi. Nakon amputacije donjih ekstremiteta, ljekari se nisu nadali da će djevojčica uopšte preživjeti. U prve dvije godine oporavka nije imala snage ni da sjedi u kolicima, a ljekari su predlagali zahtjevne i skupe operacije koje bi Kijan pripremile za nošenje proteza. Porodica (iz siromašne jugozapadne kineske provincije) nije imala sredstava za dalji medicinski tretman i Kijan je puštena kući. Sjeća se kako je noću, u polusnu, tražila da joj se navuku pantalone i čarape, jer joj je po nogama koje nije znala da nema bilo nesnošljivo hladno. Umjesto tada nedostižnih proteza, djed joj je napravio drvene ručke i smjestio je u prepolovljenu košarkašku loptu. U tako improvizovanoj opremi, Kijan je naučila da se kreće – ponovo se igrala sa vršnjacima i išla u školu. Sa devet godina dobila je prve proteze u Kineskom rehabilitacionom istraživačkom centru (do tada je potrošila šest košarkaških lopti). Kada je imala jedanaest, medicinski tretman je priveden kraju, a Kijan je ujedno morala da se suoči sa činjenicom da njena porodica više nije u situaciji da ulaže u njeno obrazovanje. Tražeći druge mogućnosti, Kijan se priključila plivačkom klubu za osobe sa invaliditetom. Iako je ispočetka održavanje na vodi djelovalo kao nemoguća misija, nastavila je da vježba po četiri sata svakodnevno. Poslije nekoliko nedjelja, ne samo da se navikla na vodu, nego je i otkrila pravi plivački talenat i dimenziju slobodnog kretanja: – Možeš da ideš gdje god hoćeš i mnogo je slobodnije nego na zemlji. Svoj maksimum ostvaruje u slobodnom i leđnom stilu, a do sada je osvajala medalje na lokalnim i nacionalnim takmičenjima. Drži se vizije o paraolimpijskoj medalji... i njena priča mijenja paradigmu invalidnosti širom Kine. Njen trener Zang kaže da je plivač bez nogu kao brod bez kormila – može da plovi, ali bez osjećaja za pravac. Imajući to u vidu, osmislio je za Kijan drugačiji plan treniranja koji joj je pomogao da ostvari balans ramenima. - Ne uvjeravam vas da će ona postati svjetska šampionka, ali zasigurno je plivačica koja obećava. Naša najveća želja je da je treniramo u pozitivnom stavu prema životu.

***BALKANSKA NEZAVISNA MREŽA ORGANIZACIJA LICA SA INVALIDITETOM (BIDF)***

**Umrežavanje je snaga**

Veoma značajnim projektom 2012. godine je započeto osnaživanje i umrežavanje organizacija osoba sa invaliditetom, koji realizuje Agencija za saradnju, edukaciju i razvoj (ACED) Banja Luka sa svojim regionalnim partnerima. Regionalni partner na projektu iz Srbije je Centar za samostalni život osoba sa invaliditetom Srbije (CSŽ), a u Crnoj Gori Savez udruženja paraplegičara Crne Gore (SUPCG).

Glavni cilj ovog projekta je uspostavljanje nezavisnog regionalnog okvira organizacija lica sa invaliditetom za usklađivanje i praćenje nacionalnih zakonodavstava prema UN Konvenciji o pravima lica sa invaliditetom (UNCRPD) i Evropske strategije za lica sa invaliditetom 2010-2020. Aktivnosti u okviru projekta ,,Uspostavljanje Balkanske nezavisne mreže organizacija lica sa invaliditetom“ finansiranog od strane Evropske unije, su istovremeno realizovane u 3 projektne "partnerske zemlje", Bosni i Hercegovini (BiH), Srbiji i Crnoj Gori, uz blisku saradnju i učešće 2 projektne "saradničke zemlje", Hrvatske i Makedonije. Glavni rezultat projekta upravo je uspostavljena BIDF Mreža (Balkans Independent Disability framework). Predstavnici udruženja lica sa invaliditetom iz svih navedenih zemalja predstavljaju *Balkansku nezavisnu mrežu organizacija u oblasti invalidnosti* (BIDF). Pored uspostavljanja regionalne mreže, u sklopu ovog projekta, pripremljen je i ,,Izvještaj o usklađenosti zakonodavnog i institucionalnog okvira u BiH, Srbiji i Crnoj Gori sa UN Konvencijom o pravima lica sa invaliditetom i preporuke za harmonizaciju”. Na nacionalnim konferencijama u BiH, Srbiji i Crnoj Gori predstavljeni su ovi izvještaji za svaku zemlju. A zajednička publikacija koja obuhvata sva tri izvještaja predstavljena je na regionalnoj konferenciji koja je održana 02. i 03. oktobra 2014. godine u Tesliću.

**Šta predstavlja BIDF Mreža?**

BIDF Mreža je neformalna mreža organizacija civilnog društva koje su po svojim programskim opredjeljenjima i ciljevima orijentisane i opredijeljene ka osnaživanju osoba sa invaliditetom i njihovo ravnopravno uključivanje u sve društvene tokove. Otvorena je za sve organizacije koje dijele njene vrijednosti, izražene kroz ciljeve, a naknadno definisane u strategiji, s krajnjim ciljem poboljšanja kvaliteta života osoba sa invaliditetom. BIDF Mreža je osnovana u junu mjesecu 2014. godine, potpisivanjem Memoranduma o saradnji i osnivanju Mreže od strane organizacija osnivača Mreže – Koordinacionog odbora invalidskih organizacija Republike Srpske (KOOIRS), Informativnog centra za osobe sa invaliditetom „LOTOS“ Tuzla, Centra za samostalni život osoba sa invaliditetom Srbije (CSŽ), Saveza udruženja paraplegičara Crne Gore (SUPCG) i Agencije za saradnju, edukaciju i razvoj (ACED). Potpisivanjem Memoranduma o saradnji i osnivanju BIDF Mreže, osnivači BIDF Mreže su konsenzusom usvojili Pravilnik i Kodeks ponašanja članica mreže te imenovali regionalnog koordinatora Mreže (Zoran Dobraš, Sekretar KOOIRS-a) i nacionalne koordinatore za BIH (Suvad Zahirović, direktor LOTOS-a), Srbiju (Mimica Živadinović, program koordinatorica CSŽ-a i Crnu Goru (Nataša Borović, predsjednica SUPCG-a). Promovišući BIDF mrežu u svojim lokalnim zajednicama i šire, osnivači Mreže su proširili članstvo. Trenutno, Mreža broji 69 organizacija iz Bosne i Hercegovine, Srbije i Crne Gore, koje djeluju u oblasti invalidnosti.

Mreža svojim članicama pruža sljedeće prednosti:

- mogućnost unapređenja rada,

- mogućnost ličnog profesionalnog razvoja predstavnika organizacija članica,

- unapređenje ugleda organizacije kroz izgradnju izgleda BIDF Mreže,

- korišćenje referenci BIDF Mreže,

- mogućnost razvoja partnerskih projekata sa drugim članicama BIDF Mreže.

**Šta je opšti cilj Mreže?**

Opšti cilj Mreže je podrška izgradnji podsticajnog institucionalnog i formalno pravnog okruženja za održiv razvoj civilnog društva koje će omogućiti osnaživanje i uključivanje osoba sa invaliditetom u sve segmente društva i stvoriti pretpostavke za podizanje nivoa svijesti i promovisanje obrazovnih programa koji podstiču osobe sa invaliditetom na međusobno povezivanje, informisanje i integrisanje u globalne društvene i ekonomske tokove.

**Jačanjem kapaciteta do razvoja BIDF Mreže**

Logičan nastavak projekta ,,Uspostavljanje Balkanske nezavisne mreže osoba sa invaliditetom“ jeste regionalni projekat “Jačanje kapaciteta Balkanske nezavisne mreže u oblasti invalidnosti (BIDF)”, koji je podržan od strane programa Evropske komisije - EC Enlargement. Projekat sprovodi Agencija za saradnju, edukaciju i razvoj (ACED) kao vodeći partner i nosilac aktivnosti za Bosnu i Hercegovinu u partnerstvu sa projektnim partnerom za Srbiju - Centrom za samostalni život osoba sa invaliditetom Srbije (CSŽ), projektnim partnerom za Crnu Goru - Savezom udruženja paraplegičara Crne Gore (SUPCG) i projektnim partnerom za Makedoniju - Pokretom protiv invaliditeta (POLIO PLUS). Aktivnosti koje će se sprovesti za jačanje kapaciteta BIDF Mreže će trajati između januara i decembra 2015. godine i sprovodiće se u 4 zemlje Zapadnog Balkana – Bosni i Hercegovini, Srbiji, Crnoj Gori i Makedoniji. Specifični cilj projekta je jačanje operativnih kapaciteta Balkanske nezavisne mreže u oblasti invalidnosti – BIDF kao nezavisne regionalne mreže organizacija osoba sa invaliditetom s ciljem da promoviše i olakša uključenost invalidnosti u politike i prakse na nacionalnom i regionalnom nivou. Kroz ovaj projekat je planirano da se institucionalni, organizacioni i tehnički kapaciteti BIDF Mreže povećaju kroz treninge i aktivnosti za izgradnju kapaciteta. Takođe, jedan od ciljeva je povećanje svijesti o pravima osoba sa invaliditetom širom regiona kroz politike zagovaranja i promocije BIDF Mreže, a u to ulazi i zvanična registracija Balkanske nezavisne mreže organizacija u oblasti invalidnosti.

**ŠARENA STRANA**

**BOSANSKA PIRAMIDA**

Zašto su bosanske piramide u Visokom starije nego egipatske?

Egipćani su čekali građevinsku dozvolu.

**PRAŠINA**

Pita Perica mamu:

“Mama, kad ljudi umru, da li se pretvore u prašinu?”

“Da!”, odgovori mama.

A Perica će na to:

“Onda mi je neko umro ispod kreveta!”

**OTROV U ALKOHOLU**

Došao čovjek kod doktora i doktorica mu kaže:

“Dobili ste trovanje alkoholom!”

“Ma ima da ubijem onog ko mi je stavio otrov u alkohol!”

**DŽENTLMEN**

Haso se žali Muji:

“Meni moja žena stalno prigovara da više nema džentlmena među nama, muškarcima”.

Mujo odmahuje glavom:

“Jok, bolan, nije istina, evo ja neki dan držao Fati kišobran, da ne pokisne”.

Haso zadivljeno upita:

“Stvarno? A kad?”

“Kad je mijenjala gumu”.

**DaREžljivi muškarci**

“Svim ženаma svijetа čestitam 8. mаrt i to je jedino što će dobiti od mene”. reče homoseksuаlаc.

“Ženi ću zа 8. mаrt dа poklonim svoje srce, а ono nemа cijenu”.

“Nikаko mi ne ide u glаvu dа li trebа i trаnsvestitimа dа čestitаm 8. mаrt”.

“Ženi ću zа 8. mаrt pokloniti novčić, а onа nekа gа bаci u fontаnu i zаmisli želju”.

“Htio sаm ženu zа 8. mаrt dа izvedem nа večeru, аli neću dа joj kvаrim vаskršnji post.”

“Ženа mi je pesnikinjа, tаko dа ću joj zа 8. mаrt umesto rаskošnog perjа, pokloniti guščije pero”.